'रन मशीन' विराट कोहली का बड़ा रिकॉर्ड, जानकर हैरान रह जाएंगे आप - 20000 runs for virat kohli in the 2010s most runs in international cricket in a decade tspo - AajTak
'रन मशीन' विराट कोहली का बड़ा रिकॉर्ड, जानकर हैरान रह जाएंगे आप
भारत की इस जीत में नाबाद 114 रनों की पारी खेलने वाले कप्तान विराट कोहली मैन ऑफ द मैच रहे. सीरीज में लगातार दो शतक जड़कर वह मैन ऑफ द सीरीज के भी हकदार बने.
नई दिल्ली, 15 अगस्त 2019, अपडेटेड 08:40 IST
वेस्टइंडीज दौरे में भारतीय टीम ने अपने कमाल के प्रदर्शन से वनडे सीरीज पर भी कब्जा कर लिया. भारतीय समयानुसार गुरुवार तड़के टीम इंडिया ने वर्षा प्रभावित तीसरे वनडे में कैरेबियाई टीम को D/L method के तहत 6 विकेट से मात दी और सीरीज पर 2-0 से कब्जा कर लिया. तीन मैचों की सीरीज का पहला मैच बारिश में धुल गया था. इससे पहले टी-20 सीरीज में भी भारत ने वेस्टइंडीज का 3-0 सूपड़ा साफ किया था.
भारत की इस जीत में 99 गेंदों में नाबाद 114 रनों की पारी खेलने वाले कप्तान विराट कोहली 'मैन ऑफ द मैच' रहे. सीरीज में लगातार दो शतक जड़कर वह 'मैन ऑफ द सीरीज' के भी हकदार बने. इस सीरीज में विराट कोहली के बल्ले ने अपनी खामोशी तोड़ी और पोर्ट ऑफ स्पेन में एक के बाद एक दो शतकीय (120 और नाबाद 114 रन) पारियां खेलकर अपनी उपलब्धियों के खजाने में एक और बड़ा रिकॉर्ड डाल दिया. उल्लेखनीय है कि विराट ने वनडे करियर में अपना 43वां शतक पूरा किया.
दरअसल, अंतरराष्ट्रीय क्रिकेट (टेस्ट+ वनडे+ टी-20 इंटरनेशल) में कोहली ने इस दशक (2010 से 2019 में अब तक) में अपने 20,000 रन पूरे किए. वह एक दशक में 20,000 रन बनाने वाले पहले खिलाड़ी हैं.
विराट 2010 के दशक में अब तक 371 मैच खेल चुके हैं और उन्होंने 57.03 की औसत से 20,018 रन बनाए हैं, जिसमें उनके 67 शतक शामिल हैं. यानी विराट के बल्ले से रनों की बरसात जारी रही तो भविष्य में विराट के रिकॉर्ड को छूना किसी के लिए आसान नहीं होगा. अब तक एक दशक में सर्वाधिक रनों का रिकॉर्ड ऑस्ट्रेलियाई दिग्गज रिकी पोंटिंग के नाम था, उन्होंने 2000 के दशक में 18962 रन बनाए थे.